Hõbedast meenemündi tagaküljel on kujutatud meeste tantsuring, mida võib vaadata ka ajarattana, mis sümboliseerib laulu- ja tantsupidude pikka traditsiooni. Mündi tagaküljel on ka selle nimiväärtus "10 KROONI". Meenemündi esiküljel on Eesti Vabariigi suur riigivapp, tekst "EESTI VABARIIK" ja aastaarv 2009. Hõbedast meenemündi on kujundanud Tiiu Pirsko ja Mati  Veermets. Puhtast hõbedast (Ag 999) proof kvaliteediga meenemünt kaalub 31,1 grammi ja selle läbimõõt on 40,6 mm. Müntide tiraaž on 10 000 ja hõbemündi maksumus on 350 krooni.